**FORUM DIGITAL**

**- Együttműködési megállapodás**

**PREAMBULUM**

A Forum Digital Együttműködés (továbbiakban Együttműködés) azzal a céllal jött létre, hogy olyan digitális innovációs központot – European Digital Innovation Hub – hozzon létre és működtessen, mely egyablakos szolgáltató szervezetként közreműködik digitalizációs technológiák alkalmazása révén a vállalkozások és a tágabb ökoszisztéma (lakosság, tanulók, egyéb szervezetek) üzleti folyamatainak, termékeinek és szolgáltatásainak versenyképesség-növelésében. Hozzáférést biztosít saját eszközparkján a legmodernebb gyártás-technológiához, képzési, fejlesztési és tesztkörnyezetet nyújtva.

A 2021-2027-re vonatkozó Európai Unióbeli költségvetési időszak kiemelt prioritása a digitalizáció, és annak részeként a Mesterséges Intelligencia, a Kiberbiztonság, a Nagy Számítási Teljesítmények rendszerek és a Digitális készségek fejlesztése.

1.) Jelen Együttműködési megállapodás (a továbbiakban Megállapodás) aláírásával a 2.) pontban meghatározott szerződő felek együttműködnek „Forum Digital” néven, Térségi Európai Digitális Innovációs Központ létrehozására. A megvalósítás érdekében – az Együttműködés tagjainak külön döntése alapján - pályázatot nyújtanak be, és a pályázat támogatása esetén az abban foglalt pályázati célt közös együttműködéssel megvalósítják.

**2. Az Együttműködés tagjai (továbbiakban: Tagok):**

**Szombathely Megyei Jogú Város Önkormányzata**

Postacím: 9700 Szombathely, Kossuth Lajos u. 1-3.

Azonosító szám (törzs-szám/cégjegyzékszám): 733656

Adószám: 15733658-2-18

Aláírásra jogosult polgármester: Dr. Nemény András

Számlavezető pénzintézet neve: Unicredit Bank Hungary Zrt.

Számlaszám: 10918001-00000003-25300036

**Vas Megyei Önkormányzat**

Postacím: 9700 Szombathely, Berzsenyi D. tér 1.

Azonosító szám (törzs-szám/cégjegyzékszám): 733586

Adószám: 15733586-1-18

Aláírásra jogosult: Majthényi László, közgyűlési elnök

Számlavezető pénzintézet neve: Magyar Államkincstár

Számlaszám: 10047004 – 00319281 - 00000000

**Pannon Gazdasági Hálózat Egyesület (továbbiakban PBN)**

Központi iroda és postacím: 9700 Szombathely, Zanati út 32-36.

Székhely: 9027 Győr, Gesztenyefa utca 4.

Azonosító szám (törzs-szám/cégjegyzékszám): 61934

Adószám: 18984303-2-08

Aláírásra jogosult képviselője: Barta Balázs

Számlavezető pénzintézet neve: Takarékbank Zrt.

Számlaszám: 18203198-06013691-40010010

**3. Az Együttműködés célja**

Az Együttműködés célja, hogy a digitális innovációs központ elvéhez igazodó tevékenységeket közösen megvalósítson, a digitalizáció társadalmi és gazdasági értékké alakítása érdekében, és így a térség a digitális átalakulás nyertesévé tudjon válni. Ennek érdekében közös programot és cselekvési tervet alkotnak és valósítanak meg, a rendelkezésre álló erőforrások függvényében.

Az európai digitális célkitűzések elérésének stratégiai eszköze a digitális innovációs központok – Digital Innovation Hub -, hálózata. Az egységes és egymást kiegészítő központok rendszerének kiépítése és működtetése céljából az Európai Unió Digital Europe programja keretében valamennyi európai régióban egy központ működését jelentős részben finanszírozni kívánja, melyhez a nemzeti kormányok társfinanszírozását támasztja elvárásként. Mivel minden régióban várhatóan egy ilyen központ kerül kijelölésre, ezért az Együttműködés kiemelt célja, hogy ez a központ a Nyugat-dunántúli régióban Vas megyében legyen.

**4. A tagok kompetenciája és tervezett hozzájárulása a célok eléréséhez**

A jelen Megállapodás aláírásával a Tagok kötelezettséget vállalnak arra, hogy a tagok külön döntése alapján benyújtott Pályázat támogatása esetén a projektet a Pályázatban foglaltak szerint megvalósítják, és ennek érdekében együttműködnek az alábbiak figyelembevételével.

A PBN Magyarország első és a nyugat-dunántúli régióban egyetlen, az Európa Bizottság által is akkreditált digitális innovációs központ. A PBN saját eszközparkkal, országos vállalkozói ügyfélkörrel, gyártó középvállalati fókusszal és képzett munkatársakkal rendelkezik. Nemzetközi kapcsolat-rendszere révén már sikeresen kiépített együttműködéseket külföldi digitális innovációs központokkal, és ennek lokális értékké formálásában közreműködik az Együttműködés tagjainak tudás-átadásában.

Szombathely Megyei Jogú Város stratégiai célja a digitalizáció nyújtotta lehetőségek versenyelőnyként történő felhasználása, mind a városi lakossági szolgáltatások, mind a vállalkozói versenyképesség növelése, mind a képzés területein. Amennyiben a gyakorlati megvalósításhoz rendelkezik erőforrásokkal, úgy azokat külön döntés alapján mobilizálja egy komplex program keretében, valamint részben az Együttműködés céljainak eléréséhez rendeli.

Vas Megyei Önkormányzat a megye teljes területére vonatkozóan kíván digitalizációs fejlesztéseket megvalósítani, fokozottan fókuszálva a 2021-2027-es költségvetési időszakra. A rendelkezésére álló kapcsolat-rendszer és kompetenciák révén vállalja, hogy az Együttműködés programjának kidolgozásához – biztosítva egyúttal a területi hatás kiszélesítését a városhatáron kívülre is - hozzájárul, és elősegíti programozási dokumentumokban történő megjelenését.

**5. A célok megvalósítása**

Az Együttműködés tagjai vállalják, hogy az Együttműködés céljának megvalósítása érdekében rendszeres egyeztetéseket tartanak, minimum évente két alkalommal. A megfogalmazott célkitűzés eléréséért egy programot és cselekvési tervet készít az Együttműködés, mely esetlegesen projektek formájában valósul meg. A program 2027-ig terjedő időszakra fogalmaz meg tevékenységeket.

A projektek szempontjából releváns pályázatok feltételeinek végleges formájának ismeretében a pályázatok elkészítésében és benyújtásában együttműködnek.

Az Együttműködés programjának megvalósításáért a PBN felel a tagok közül. Felelőssége, hogy megfogalmazza a program-javaslatot, majd a tagok felé előterjessze és konszenzusos elfogadásra törekedve szükség esetén átdolgozza azt. A feladat ellátásáért a PBN a tagoktól díjazásra nem jogosult.

**6. További támogató partnerek**

A tagok megállapodnak abban, hogy nem céljuk az Együttműködés tagjainak bővítése. Ugyanakkor az együttműködés nyitott, sőt további szereplőket kíván bevonni a területileg releváns szereplők közül, a teljes ökoszisztémára vonatkozóan. Az új partnerek támogató nyilatkozat formájában tudják érvényre juttatni partnerségi szándékukat.

**7. Pénzügyi kötelezettségek**

Az Együttműködés tagjai kijelentik, hogy az Együttműködés céljainak megvalósítása érdekében egymás felé nem érvényesítenek költségeket. A célok elérése érdekében végzett ráfordításokat saját forrásaikból, az erre vonatkozó külön döntés alapján fedezik.

**8. Szellemi tulajdonjog**

* Szellemi tulajdonjogra vonatkozó biztosítékok:

Minden tagnak szükséges biztosítani az általa vállalt feladatokhoz kapcsolódó tulajdonjogokkal és licenszekkel kapcsolatos jogokat.

* Meglévő szellemi tulajdonjog:

Valamennyi, már meglévő szellemi tulajdonjog marad a jogtulajdonos Tag vagy harmadik fél tulajdonában. Minden Tag felel azért, hogy valamennyi szükséges engedélyről gondoskodott a meglévő szellemi tulajdonjogok vonatkozásában.

* Hozzáférési jogok:

Valamennyi hozzáférési jog, mely ezen Megállapodás révén létrejön, a jogtulajdonos Tag tulajdont képezi.

**9. Együttműködési viszony megszűnése**

A tag részvétele az Együttműködésben megszűnik, amennyiben a tag erre vonatkozó nyilatkozatot nyújt be, a nyilatkozat benyújtása napjával. Az Együttműködés tagjai dönthetnek úgy többségi szavazással, hogy a tagi viszony megszűnik, ha valamely tag elmulasztja a vállalt kötelezettségeinek elvárható teljesítését; vagy megszünteti üzleti tevékenységét, vagy olyan tevékenységet végzett, mely a tagok vagy a közösen megfogalmazott program számára kárt okoz vagy okozhat.

**10. Együttműködés szerződés megszűnése**

Amennyiben a tagok egyhangú szavazással úgy döntenek, az Együttműködés megszűnik, ugyanakkor a tagoknak tekintettel kell lenniük a befejezés előtt felmerült kötelezettségekre és feladatokra.

**11. Záró rendelkezések**

Jelen Megállapodás nem szabályozott kérdésekben a vonatkozó magyar jogszabályok rendelkezései az irányadók.

A Tagok a megállapodást átolvasták, és közös értelmezés után, mint akaratukkal és elhangzott nyilatkozataikkal mindenben egyezőt aláírták.

**Szombathely, 2020. február ..**

**…………………… …………………… ……………………**

**Majthényi László dr. Nemény András Barta Balázs**

**Vas Megyei Közgyűlés Szombathely Megyei Jogú Város Pannon Gazdasági**

**Elnöke Polgármestere Hálózat Egyesület**